ท่าอากาศยานนครศรีฯ ยืนยันในระบบการรักษาความปลอดภัยของอากาศยาน
ท่าอากาศยานนครศรีธรรมราช ยืนยันในระบบการรักษาความปลอดภัยของอากาศยาน หลังมีกระแสข่าวว่ารถยนต์ที่จอดไว้ในลานจอดรถถูกโจรกรรม พร้อมเน้นย้ำจะติดตั้งระบบ CCTV เพิ่มเพื่อให้มีประสิทธิภาพมากยิ่งขึ้น

วันนี้ (12 ก.พ. 61) เวลา 13.30 น. ที่ท่าอากาศยานนครศรีธรรมราช นายสุขสวัสดิ์ สุขวรรณโณ ผู้อำนวยการท่าอากาศยานนครศรีธรรมราช แถลงข่าวต่อสื่อมวลชน กรณีที่มีผู้โดยสารร้องเรียนให้กรมท่าอากาศยานทบทวนมาตรการรักษาความปลอดภัยในท่าอากาศยานนครศรีธรรมราช เนื่องจากมีข่าวรถยนต์ที่จอดไว้ในลานจอดรถสนามบินถูกโจรกรรม โดยระบุว่ารถยนต์ได้ถูกขโมยไปในช่วงวันที่ 24 มกราคม 2561 ในขณะที่จอดภายในท่าอากาศยานฯ ท่าอากาศยานนครศรีธรรมราช ขอชี้แจงข้อเท็จจริงดังนี้ เมื่อวันที่ 24 มกราคม 2561 หน่วยรักษาความปลอดภัย (รปภ.) และบริษัท Cuardforce ซึ่งเป็นเจ้าหน้าที่รักษาความปลอดภัยของท่าอากาศยานแจ้งว่าในช่วงวันดังกล่าว ได้มีบริษัท โตโยต้า ลีสซิ่ง (ประเทศไทย) จำกัด ส่งหลักฐานจากศาลมาทำให้เชื่อ โดยสุจริตว่าบริษัทฯ มีอำนาจในการนำรถออกไปได้โดยทำการยกรถยนต์ยี่ห้อ Toyota ป้ายทะเบียน ษณ 1121 กรุงเทพมหานคร กระบะสีฟ้า นำออกจากท่าอากาศยานฯ ซึ่งจากการตรวจสอบปรากฏว่าเป็นรถยนต์คันเดียวกันกับที่ผู้โดยสารแจ้งว่ารถยนต์ของตนสูญหายภายในท่าอากาศยานฯ

อย่างไรก็ตาม ท่าอากาศยานนครศรีธรรมราช ยังคงยืนยันในระบบรักษาความปลอดภัยที่เข้มงวดในจุดต่างๆ พร้อมเน้นย้ำในเรื่องมาตรการรักษาความปลอดภัยโดยทำการปิดประตูบริเวณด้านหลังของท่าอากาศยานเพื่อให้มีประตูเข้าออกเพียงทางเดียวเท่านั้น ซึ่งในแต่ละจุดจะมีเวรรักษาความปลอดภัยตลอดการเปิดให้บริการสำหรับพื้นที่จอดรถเป็นส่วนหนึ่งของการอำนวยความสะดวกซึ่งเพียงพอต่อผู้มาใช้บริการสามารถควบคุมและตรวจสอบผู้มาใช้บริการได้ อีกทั้ง ท่าอากาศยานนครศรีธรรมราช ได้ประกาศเตือนผู้มาใช้บริการ ณ ท่าอากาศยานให้ตรวจสอบทรัพย์สินของท่านก่อนออกจากรถ
 
อย่างไรก็ดี ท่าอากาศยานนครศรีธรรมราช มีแผนที่จะดำเนินการติดตั้งระบบ CCTV โดยการเพิ่มจุดติดตั้งให้มีประสิทธิภาพมากยิ่งขึ้น คาดว่าจะแล้วเสร็จภายในปีงบประมาณ 2561